ขอแค่เป็นที่หนึ่ง…ในอนาคต
ผ่านไปแล้วด้วยดี แม้ว่าจะไม่สมใจนึกของนักลงทุนหลายคน สำหรับการเข้าเทรดวันแรกของหุ้นที่เกิดจากบริษัท ทางด่วนและรถไฟฟ้า จำกัด (มหาชน) หรือ BEM บริษัทน้องใหม่ล่าสุดของวงการหุ้นที่มีมาร์เก็ตแคป 1.53 หมื่นล้านบาท ได้เริ่มเทรดวันแรก และเป็นบริษัทแรกของปี 2559 นี้
6 ม.ค. 2559

ผ่านไปแล้วด้วยดี แม้ว่าจะไม่สมใจนึกของนักลงทุนหลายคน สำหรับการเข้าเทรดวันแรกของหุ้นที่เกิดจากบริษัท ทางด่วนและรถไฟฟ้า จำกัด (มหาชน) หรือ BEM บริษัทน้องใหม่ล่าสุดของวงการหุ้นที่มีมาร์เก็ตแคป 1.53 หมื่นล้านบาท ได้เริ่มเทรดวันแรก และเป็นบริษัทแรกของปี 2559 นี้
ดังที่ทราบกันดี  BEM  เกิดจากการควบรวมกิจการของ 2 บริษัทจดทะเบียนเดิมในเครือ ช. การช่าง เพื่อปรับยุทธศาสตร์ธุรกิจใหม่ให้สอดรับกับอนาคต คือ บริษัท ทางด่วนกรุงเทพ จำกัด (มหาชน) หรือ BECL ทำธุรกิจรับสัมปทานบริหารทางด่วนจากรัฐวิสาหกิจ การทางพิเศษแห่งประเทศไทย มีกำไรดีมาตลอดเป็น “วัวที่ให้น้ำนมเป็นทอง” (cash cow) กับ  บริษัท รถไฟฟ้ากรุงเทพ จำกัด (มหาชน) หรือ BMCL เป็นบริษัทรับสัมปทานบริหารเดินรถไฟฟ้าขนส่งมวลชนต่อจากการรถไฟฟ้ามหานคร (รฟม.) ในรูปแบบเอกชนรับจ้างเดินรถ (PPP Gross cost) มีตัวเลขขาดทุนจากการดำเนินมาตลอดยังไม่มีกำไร แต่มีอนาคตสวยหรู เพราะยังมีสัมปทานใหม่เพิ่มขึ้นในรูปแบบที่มีโอกาสเปลี่ยนสัมปทานแบบเอกชนร่วมลงทุน (PPP Net cost) ซึ่งจะใช้รูปแบบ Revenue sharing กับรฟม. 
นักวิเคราะห์บางคนยกยอเสียเลิศลอยไปเลยว่า BEM เป็นหนึ่งในบริษัทที่สมบูรณ์แบบและพร้อมขึ้นเป็นอันดับ 1 ของธุรกิจคมนาคมไทย ทั้งในเรื่องโครงสร้างรายได้ที่มั่นคงจากสัมปทานในมือมากถึง 7 ฉบับ..ว่ากันไปถึงโน่นทีเดียว
การควบรวมกิจการที่กำไรดี แต่อนาคตเริ่มแผ่ว รวมกับกิจการที่ยังอาการป่วยกระเสาะกระแสะ ต้องเลี้ยงต้อยกันต่ออีกหลายปี แต่รอวันเปล่งประกายเป็นสาวสวยระดับนางงามจักรวาล ถือเป็นกลยุทธ์ควบรวมที่เรียกว่า  Amalgamation คือพื้นฐานความแข็งแกร่งและราคาหุ้นไม่เท่ากัน ต้องมีการปรับระดับราคาในการควบรวมเพื่อให้เกิดความยุติธรรมกับผู้ถือหุ้นของทั้งสองบริษัท
เปิดซื้อขายหลักทรัพย์เป็นวันแรกในตลาด ผู้บริหารระดับสูงก็มากันพร้อมหน้า นำโดยเจ้าสัวใหญ่มาดละเมียด นายปลิว ตรีวิศวเวทย์  ประธานคณะกรรมการบริหารทั้งของ BEM และของเครือทั้งหมด ในขณะที่เอ็มดีคู่ก็ควงกันมาพร้อมหน้าทั้ง นายสมบัติ กิจจาลักษณ์ รับผิดชอบงานด้านรถไฟฟ้าและ นางพเยาว์ มริตตนะพร รับผิดชอบงานด้านทางด่วนกับการเงินภาพรวมของบริษัท
เปิดเทรดวันแรก สิ่งที่นักลงทุนใจจดใจจ่อก็คือ ลุ้นกันว่า ราคาเปิดจะไปที่เหนือราคาเป้าหมายที่นักวิเคราะห์ให้กันที่ระหว่าง 5.30-6.50 บาท ก็ปรากฏว่า ทำได้เหนือระดับราคาเป้าหมายต่ำสุด เพราะเปิดเทรดกันที่ราคา5.55 บาท แต่ก็มีแรงขายออกมา ทำให้ไปไม่ถึงฝั่งฝันราคาเป้าหมายบนสุด เพราะราคาถอยลงมาเรื่อยๆ เกือบจะหลุด 4.90 บาทในท้ายตลาด แต่ก็มีแรงซื้อประคองราคาวิ่งกลับมาปิดที่ระดับ 5.15 บาท
หากเทียบกับราคาที่นักวิเคราะห์ หลายสำนักเคยประเมินเอาไว้ก่อนการควบรวมจะสิ้นสุดลงว่า น่าจะอยู่ระหว่าง  4.50-5.00 บาท ถือว่าทำได้ดีพอสมควร
ยิ่งหากนำไปเทียบกับสถานการณ์ของราคาหุ้นเข้าเทรดใหม่หลังควบรวมทำนองเดียวกันจของ PTTGC หลายปีก่อน เมื่อครั้งที่ PTTCH ควบรวมกับ PTTAR กลายเป็นบริษัทใหม่ที่ราคาออกมาน่าผิดหวัง…ก็ถือว่าไปได้สวย ไม่ได้ขี้ริ้วขี้เหร่มากจนเดินโชว์ใครไม่ได้ 
มูลค่าซื้อขาย 5.497 พันล้านบาท ถือว่าไม่ธรรมดา สำหรับช่วงเวลาที่ตลาดออกอาการไม่ค่อยสู้ดีในยามนี้ 
แม้จะเสียฟอร์มนิดหน่อย (ในสายตาของนักลงทุนบางคน) แต่หุ้นสาธารณูปโภคอย่างนี้ มันต้องดูกันยาวๆ เหมาะสำหรับวีไอที่ตาถึง เงินถึงเท่านั้น…คนเบี้ยน้อย (แต่) หอยใหญ่ ช่วยอะไรไม่ได้
แม้ราคาเปิดตัววันแรกจะไม่สวยงามอย่างที่คาด แต่ก็ถือได้ว่าเป็นการเริ่มต้นยุคใหม่ของ BEM อย่างสวยงาม ส่วนหนึ่งเพราะเจ้าสัวปลิวจะออกมาให้สัมภาษณ์การันตีผู้ถือหุ้นว่า ปีนี้จ่ายปันผลแน่นอน ไม่มีมั่วนิ่ม
แม้ตามปกติไม่ค่อยได้คุยโตโอ้อวดกับใครเขา แต่งานนี้ เจ้าสัวปลิว กระซิบบอกว่า… “กรณีที่มีนักวิเคราะห์ประเมินว่า BEM จะมีกำไรสุทธิในปี 2559 ประมาณ 2,617 ล้านบาท ซึ่งเติบโตจากปีก่อนถึง 40% ผมเชื่อว่ามีความเป็นไปได้แน่นอน..”
ที่สำคัญ การเติบโตช่วงต่อไปจะไม่มีหยุด เพราะว่า BEM มีเงินสดในมือมากเพียงพอ ที่จะเข้าประมูลเพื่อแข่งรับงานสัมปทานโครงสร้างพื้นฐานด้านขนส่งในกรุงเทพฯและปริมณฑลทุกโครงการ
งานในมือที่จะทำรายได้เพิ่มต่อไปที่รออยู่ มีทั้งการเปิดให้บริการทางด่วนศรีรัช-วงแหวนรอบนอกกรุงเทพฯ ในเดือนกรกฎาคม 2559 ซึ่งประเมินว่าจะมีผู้ใช้บริการที่ 80,000 เที่ยวต่อวัน และการเปิดให้บริการรถไฟฟ้าสายสีม่วง บางใหญ่-บางซื่อ ที่ BEM รับจ้างเดินรถโดยการรถไฟฟ้าขนส่งมวลชนแห่งประเทศไทย (รฟม.) จ่ายเป็นค่าจ้างอัตราคงที่ปีละประมาณ 1,800 ล้านบาท
จุดเด่นของ BEM อยู่ที่การควบรวมกิจการในครั้งนี้ส่งผลให้ BEM เหลือหนี้สินต่อทุน (P/E) เพียง 1.3 เท่า ที่ถือว่าอยู่ในระดับต่ำ และยังสามารถขยายการลงทุนได้อีกมาก ทำให้ความฝันที่จะสานต่อแผนลงทุนในตลาดประชาคมเศรษบกิจอาเซียน (AEC) ซึ่งล่าสุดอยู่ระหว่างการศึกษาความเป็นไปได้ที่ประเทศเมียนมา ทั้งเรื่องการขนส่งสาธารณะเช่นเดียวกับที่ BEM ดำเนินการอยู่ในประเทศไทย แต่รายละเอียดอาจจะต่างกันไป
 ส่วนอนาคตของ BEM จะเป็นไปตามที่เจ้าสัวปลิวออกมาการันตี เพื่อจะมีมาร์เก็ตแคปใหญ่โตมากกว่าที่เป็นอยู่  หรือ ราคาหุ้นจะวิ่งขึ้นหรือลงมากน้อยแค่ไหน …เป็นเรื่องต้องจับตามองกันต่อไป
คงไม่ถึงกับต้องฝังหุ้นตัวนี้ไว้ในอ้อมใจของนักลงทุนหรอกนะ…อิ อิ อิ